送春有感
作者：王邁
朝代：宋

paragraphs: 東君行趣裝，桃李事如夢。
蝶懶欲息游，鶑老不好弄。
殘紅正可憐，更禁風雨送。
榆莢羞獨飛，却惱楊花共。
去年於此時，客食紅塵鬨。
眼看豪俠兒，躍馬青絲鞚。
美姝舞娉婷，吹簫來紫鳳。
開樽六一亭，偃蓋飛來洞。
我亦强行吟，詩成和者衆。
時序易推移，人事少閒空。
翻思年時樂，已如耳邊哄。
清曉坐孤寺，晴曦照華棟。
沙平嘴带鷗，山遠腰橫蝀。
閲書眼倍明，拈筆手猶凍。
掃地焚甲煎，呼童開臘甕。
汲井得甘泉，瀹茗試新貢。
短章寫我懷，謾遣兒曹諷。